राजकिशोर जी की अधिकांश बातों से सहमत होते हुए भी ये बात कहना कि सिर्फ अंग्रेजी में लिखने के कारण रामचंद्र गुहा या अरुंधति राय जन बुद्धिजीवी नहीं कहे जा सकते, थोड़ी अपच किस्म की है। सवाल ये है कि जन की क्या परिभाषा है? क्या वो इतनी संकड़ी है कि उसमें सिर्फ हिंदी भाषी ही शामिल हैं और उसमें नर्मदा से दक्षिण वालों का कोई हिस्सा नहीं। सवाल भाषा का नहीं उनके द्वारा फैलाए जा रहे विचारों का है-हां वो समीचीन ढ़ंग से हर इलाके में फैलनी चाहिए इसकी जिम्मेवारी फिर उस खास इलाके के बुद्धिजीवियों की भी बनती है। अगर सिर्फ हिंदी की बात की जाए तो सबसे पहले देश में आम सहमति बनानी होगी कि लोग स्वेच्छया या फिर जबर्दस्ती हिंदी सीखें जो या तो अलोकतांत्रिक है या फिर हमारे नेतृत्व की कमजोर इच्छाशकक्ति दिखाता है। हां बोलने के स्तर पर देश में हिंदी कई वजहों से फैल रही है लेकिन पढ़ने और लिखने के स्तर पर वो कैसे फैले इसकी तरफ सरकार और बुद्धिजीवियों को भी ध्यान देनी चाहिए। जबतक हम अंग्रेजी में मौजूद समस्त ज्ञान भंडारों के लगभग बराबर या थोड़ा पीछे भी नहीं पहुंचते कोई हिंदी में कैसे पढ़ सकता है और ऐसी हालाता में कोई बुद्धिजीवी सिर्फ अपने इलाके के लिए हिंदी में कैसे लिख सकता है-हां वो लिखता है तो उसकी अपनी महानता है। दूसरी बात ये कि हमारे भाषाई पंडित जबतक भाषा की शुचिता का पोंगावाद अपनाते रहेंगे तबतक हम अच्छे अनुवाद भी नहीं कर पाएंगे। क्या कोई बौद्धिक आंदोलन ऐसा है जो सहज और सरल अनुवाद सभी विषयों में मुहैया करवाए। ऐसा नहीं तो फिर बनारस का बच्चा भी फिजिक्स की किताब सिर्फ अंग्रेजी में ही पढ़ पाता है जबकि मेरा भी मानना है कि अगर वो हिंदी में पढ़े तो ज्यादा बोधगम्य तरीके से तरक्की कर सकता है। इस दिशा में बुद्धिजीवियों को और सरकार को भी विचार करना चाहिए।